text: 劉彝鼎，號象鉉，陝西延安府綏德州和市裡人。明朝政治人物。生平.萬曆四十六年壬戌科進士。三年授朝邑縣知縣，四年本省同考。五年十二月調繁鄒縣令，士民思德，立生祠城西，有浙江巡撫張延登撰記。七年二月考滿，擢戶部山西司主事，二年五月督理山西大同糧儲，三年七月升山西大同道兵備僉事，六年八月，忤內宦被逮問遣戍，後釋歸。值李過陷榆林，長子劉廷傑戰死鼓樓下，侄子劉廷夔投雲巖閣死，賊銜之，乃復迫彝鼎起，令曰：從則擢高官，不從則與子侄同死。彝鼎曰：吾受恩君父，義不辱朝廷，寧甘與子侄同死。賊相語曰：此輩視死真如歸，殺之反遂其願，不如囚之使受活罪。於是杖縛解西安，至蒲城，軍校少懈得脫，剪須易姓名，授生徒洛川。順治初以閒歸，老晚運坎坷，聞者憐之，然其後自廷傑而下，廷亮、廷向、廷顧、廷勃及祖愚、大年、嗣孔、沛年、瑤、瀛、澐、沅，明經科名歷五世相繼，支庶蕃衍，食廩餼、列黌序者，更夥人，又皆謂忠義報。
metadata: erhwenkuo/wikipedia-zhtw
metadata: 劉彝鼎
metadata: https://zh.wikipedia.org/wiki?curid=7449060